Wekîlê HDPyî yê Dêrsimî Alîcan Onluyî seba ke Terteleyê Dêrsimî bêro cigêrayene, gorê Seyîd Rizayî, lajê ey û embazanê ey bêrê dîyene vernîyazê persî da meclîsî.
Alîcan Onluyî bale ante raporê Serfermandarê ê wextî Fevçî Çakmakî yo ke dabi Serekwezîrîye ser û vat: "Raporî de yeno vatene ke ganî lezabez vera Dêrsimî tevgêrayîşo leşkerî bêro kerdene û sebebê naye zî şarê Dêrsimî kurdkî qisey kenê û kenê ke kurdkî vila biba."
Onluyî vernîyazê persî seba ke Hetkarê Serekkomare Fuat Okayî cewabê ci bido da Serekîya Mezlîsî zî. Persê Vernîyazî Wina yê:
-Gorê Seyîd Rizayî û embazanê ey kotî de yê? Arşîvê dewlete de derheqê nînan de qeydêk esto?
-Seba ke gorêkê ci nêbo leşê Seyîd Rizayî ame vêşnayene? Eke wina yo kamî û kotî de leşê ey ame vênayene?
-Mabênê serranê 1930-1940î de nufusê Dêrsimî çendek bi?
- Tarîxanê 1937/38/39î de Dêrsimî de çend hemwelatîyî ameyî qetilkerdene û Terteleyê Dêrsimî ra dima çend kesî dayîyayî koçkerdene?
-Derheqê kêneyanê ke keyeyan înan  ra ameyî girewtene û ameyî dayene keyeyanê leşkeran de arşîvê Dewlete de qeydêk esto? Çend kêneyî amebî dayene kesanê bînan?
-Dokumentê Dêrsimî yê ke derheqê înan de birra nimnayîşî esta gelo do rayaumûmîye reyde bêrê parekerdene?
-Seba ke Komîsyona Rastîya Dêrsimî bêra sazkerdene gelo şima do çîyêk bikê?
